Η επόμενη μέρα του πλανήτη θα είναι λιγότερο παγκοσμιοποιημένος, πιο ψηφιακός και περισσότερο χρεωμένος, σημειώνουν οι αναλυτές - Προτρέπουν τους επενδυτές να μειώσουν την έκθεσή τους σε ρευστό και ομόλογα υψηλής ποιότητας

Στροφή στην παγκόσμια οικονομία και μετάβαση σε νέα μορφή, βλέπουν την μετά κορωνοϊού εποχή οι αναλυτές της UBS, οι οποίοι εκτιμούν ότι η επόμενη μέρα του πλανήτη θα είναι λιγότερο παγκοσμιοποιημένος, πιο ψηφιακός και περισσότερο χρεωμένος, ενώ υποστηρίζουν ότι οι επενδυτές θα πρέπει να είναι προετοιμασμένοι για υψηλότερους φόρους, υψηλότερο πληθωρισμό και αύξηση του λαϊκισμού.

Oι αναλυτές της ελβετικής τράπεζας αναμένουν μετάβαση από μια παγκοσμιοποιημένη αλυσίδα τροφοδοσίας σε τοπικές εφοδιαστικές αλυσίδες, καθώς και περισσότερες ψηφιακές παρά φυσικές υπηρεσίες, ενώ στο άμεσο μέλλον, η αγορά θα εστιάσει το ενδιαφέρον της στο πόσο γρήγορα θα επέλθει χαλάρωση του lockdown, σε συνδυασμό με τους ρυθμούς ανάκαμψης των εταιρικών κερδών.

Περισσότερο χρεωμένα κράτη

Οι αναλυτές της ελβετικής τράπεζας εκτιμούν ότι η προσπάθεια των κυβερνήσεων να στηρίξουν τις πληττόμενες επιχειρήσεις και τα νοικοκυριά αλλά και να επανακκινήσουν την οικονομία, θα δημιουργήσουν έναν περισσότερο χρεωμένο κόσμο.

Σύμφωνα με τις εκτιμήσεις της UBS, το κρατικό χρέος ως ποσοστό του ΑΕΠ θα είναι 15% με 25% υψηλότερο έως τα τέλη του 2021 σε σύγκριση με τα επίπεδα του 2019 για τις περισσότερες χώρες της Ευρώπης και στις ΗΠΑ.

Παράλληλα, σε αντίθεση με την κρίση του 2008, η UBS δεν αναμένει ότι οι κυβερνήσεις θα προχωρήσουν σε βαθιές μειώσεις των κρατικών δαπανών, δεδομένης της αρνητικής εμπειρίας από την εποχή λιτότητας στη διάρκεια της κρίσης χρέους στην Ευρωζώνη, το χαμηλότερο κόστος χρέους και την ενίσχυση των πολιτικών αιτημάτων για δαπάνες σε κοινωνικές υπηρεσίες, συμπεριλαμβανομένου και του συστήματος υγείας.

Οι επενδυτές

Σχολιάζοντας την στάση που θα πρέπει να κρατήσουν οι επενδυτές, η UBS, επισημαίνει ότι θα πρέπει να λάβουν υπόψη τους και πιθανές διαρθρωτικές αλλαγές που θα επέλθουν ως συνέπεια της υγειονομικής κρίσης καθώς εκτιμούν ότι ο κόσμος θα είναι λιγότερο παγκοσμιοποιημένος, με υψηλότερα επίπεδα χρέους και πιο ψηφιακός.

Οι αναλυτές της τράπεζας δεν θεωρούν ότι η κρίση έχει μεταβάλει ουσιαστικά τις μακροπρόθεσμες προοπτικές για ήπια οικονομική ανάπτυξη. «Αναμένουμε αυξημένες επενδύσεις σε αυτοματοποίηση και ρομποτική, καθώς και ενισχυμένη τάση παράτασης της εργασιακής ζωής, αναπληρώνοντας τον αρνητικό αντίκτυπο της χρηματοπιστωτικής καταστολής και του λαϊκισμού. Παρ’ όλα αυτά, η πρόσφατη υποχώρηση στις αποδόσεις ομολόγων υψηλής ποιότητας σημαίνει ότι οι επενδυτές θα πρέπει να επαναξιολογήσουν το ρόλο του ρευστού και των ομολόγων στα χαρτοφυλάκιά τους», αναφέρει η έκθεση.

Στροφή σε χρεόγραφα υψηλότερων αποδόσεων

Η UBS υποστηρίζει ότι οι επενδυτική κοινότητα θα πρέπει να μειώσει την έκθεσή της σε ρευστό και ομόλογα υψηλής ποιότητας και να στραφεί σε χρεόγραφα υψηλότερων αποδόσεων αλλά και στη διαφοροποίηση του χαρτοφυλακίου με μεγαλύτερη έκθεση σε διεθνείς μετοχές. Παράλληλα, θα μπορούσαν να εξετάσουν και εναλλακτικές στρατηγικές, όπως χρεόγραφα προστατευμένα από τον πληθωρισμό(ΤΙPS) ή ιδιωτικές αγορές. Θα πρέπει να επιδιώξουν μεγαλύτερη έκθεση σε στοιχεία ενεργητικού που θα ευνοηθούν των μακροπρόθεσμων τάσεων, όπως εταιρείες με έκθεση σε αυτοματοποίηση και ρομποτική, ψηφιακή μετάβαση, fintech, ηλεκτρονικό εμπόριο, HealthTech και γενετικές θεραπείες.